b"\n_START_ARTICLE_\nJust\xc3\xadcia\n_START_SECTION_\nTeories sobre la just\xc3\xadcia\n_START_PARAGRAPH_\nPlat\xc3\xb3 considerava que la just\xc3\xadcia era que cadasc\xc3\xba reb\xc3\xa9s el que li pertocava segons el seu estat social. Per tant, els llocs de responsabilitat per just\xc3\xadcia han d'anar reservats als m\xc3\xa9s savis, els estudiosos de la filosofia. Cada persona \xc3\xa9s justa si respecta l'ordre natural i busca el coneixement refrenant les passions._NEWLINE_Tom\xc3\xa0s d'Aquino va defensar la idea que cada persona t\xc3\xa9 uns drets pel sol fet de n\xc3\xa9ixer i ser humana, \xc3\xa9s el dret natural base de qualsevol sistema de reglamentacions posteriors. Aquests drets per a ell emanaven de D\xc3\xa9u. Aquesta concepci\xc3\xb3 est\xc3\xa0 a l'origen de la idea dels drets humans actuals._NEWLINE_L'utilitarisme lliga la just\xc3\xadcia a la felicitat, ja que \xc3\xa9s just intentar que cadasc\xc3\xba obtingui la m\xc3\xa0xima parcel\xc2\xb7la de joia sense perjudicar la dels altres._NEWLINE_Per als antics, la just\xc3\xadcia \xc3\xa9s una de les virtuts cardinals, per tant un tret de car\xc3\xa0cter que es pot educar i que fa que una persona sigui imparcial i ben\xc3\xa8vola amb els altres."